Lesersbrief: Moedertaalonderrig is die oplossing, nié die probleemCarien Bloem (Foto: Verskaf) Carien Bloem, onderwyskoördineerder by AfriForum, skryf: Beste mnr. Lesufi Ek skryf vandag hierdie brief aan u omdat dit duidelik is dat u stééds nie besef moedertaalonderrig is die oplossing en nié die probleem nie. Dit is reeds die vyfde jaar dat u tevergeefs probeer dat voornemende gr. 1- en gr. 8-leerders aanlyn vir die nuwe skooljaar aansoek doen. Elke jaar is daar probleme met die stelsel, wat tot groot verwarring, chaos en frustrasie lei. Die aanlynaansoeke is reeds oop en soos elke jaar vantevore was daar klaar weer probleme. Waarom? U politieke agenda dryf u daartoe om elke jaar die skoleregistrasie- en toelatingsproses, en onderrig in die algemeen, in ’n rasseherrie en debat oor Afrikaans te omskep. Dít terwyl die behoefte aan gehalteonderrig, sowel as onderrig in ŉ leerder se moedertaal, voortdurend toeneem en talle Gautengse ouers en leerlinge nadelig deur u besluite beïnvloed word. Dit lyk egter asof dit u nie pla nie. Almal verdien gelyke toegang tot gehalteonderrig in hul moedertaal. Besef u dat Afrikaans ook een van die amptelike tale in Suid-Afrika is? Dit gaan nie oor kleur of kultuur nie. Ons bly in ŉ pragtige, diverse land waar verskillende tale deur verskillende mense gepraat word. Dis egter belangrik dat kinders die taal waarin hulle onderrig ontvang, asook die taal wat hul medeleerders praat, verstaan. Dit sal moeilik wees vir ŉ Engelse kind om in ŉ Afrikaanse skool aan te pas, en omgekeerd. Dit geld natuurlik vir alle kinders wat ŉ ander taal praat. Afrikaans is een van die min hoëfunksietale in Suid-Afrika en ons kan ongelukkig nie toelaat dat u die taal probeer afbreek en vernietig bloot omdat u nie daarvan hou nie. Mnr. Lesufi, u is verkeerd as u sê ons benadeel ons kinders se toekoms deur hulle in Afrikaans te laat skoolgaan, omdat al die universiteite Engels is. U, van alle mense, behoort mos te weet dat moedertaalonderrig meertaligheid bevorder en dat kinders wat in hul moedertaal onderrig word, juis nie ’n probleem gaan hê om in Engels te studeer nie. Waarom is Engels u enigste oplossing vir beter onderrig in Gauteng terwyl ons land so ryk aan verskeie moedertale is? Waarom benadeel u leerders in Gauteng deur hul reg op moedertaalonderrig te probeer wegneem? Waarom skep u nie geleenthede vir alle Gautengers om in hul moedertaal te kan leer nie? Ek kan nie help om te wonder of die foute op die stelsel dalk deel van u agenda is nie? Die stelsel verifieer onder meer nie ouers se huisadresse nie, met die gevolg dat ouers nie suksesvol volgens ligging kan aansoek doen nie. Is dit die stelsel wat foutief is, of het u dit so beplan nadat daar ooreengekom is om mekaar tegemoet te kom? U wat so maklik beskuldig en mense as oneerlik afmaak, is u motiewe opreg? Mnr. Lesufi, Afrikaans sal nog lank as onderrigtaal bly voortleef en ons as Afrikaanssprekendes sal op ons reg op moedertaalonderrig bly aandring. Dis tyd dat u vorentoe kyk en u deel doen vir ŉ beter toekoms.